Venstre har i mange år kritiseret de åbne lister over, hvor meget virksomheder har betalt i selskabsskat, men nu offentliggør skatteminister Karsten Lauritzen nye lister for 2014, skriver Børsen.

Karsten Lauritzen forklarer det med, at han blot følger en aftale, som et flertal i Folketinget vedtog for lidt mere end tre år siden.

Skattelisterne blev vedtaget af Folketinget i sommeren 2012 under S-R-SF-regeringen, som foreslog mere åbenhed om virksomhedernes selskabsskat.

Læs også : Tjek hvilke virksomheder, der betaler skat i Danmark

I erhvervsorganisationen DI ryster man på hovedet over beslutningen.

- Vi er forundrede. Vi troede sådan set, at den nuværende regering og det parlamentariske grundlag var enige i, at listerne ikke tjener noget formål, siger Jacob Bræstrup, som er skattepolitisk chef i DI, til Børsen.

Beslutningen møder også hård kritik fra V-støttepartierne De Konservative og Liberal Alliance.

Liberal Alliances skatteordfører, Merete Riisager, vil have stoppet offentliggørelsen hurtigst muligt, fordi partiet mener, at det skader investeringsmiljøet i Danmark.